Jamoatchilik fikri asosida shakllantirilgan tadbirlar bajarilishi yuzasidan Qoraqalpog‘iston Respublikasi Vazirlar Kengashi Raisi, viloyatlar va Toshkent shahar, tumanlar va shaharlar hokimlarining hisobotlarini eshitib borish to‘g‘risida

Jamoatchilik fikri asosida shakllantirilgan tadbirlar bajarilishi ustidan parlament nazoratini ta’minlash maqsadida “Parlament nazorati to‘g‘risida”gi O‘zbekiston Respublikasi Qonunining 10-moddasiga asosan O‘zbekiston Respublikasi Oliy Majlisi Senatining Kengashi qaror qiladi:
 1. 2022-yilning birinchi choragida o‘tkazilgan tashabbusli budjetlashtirish jarayoni natijalari bo‘yicha fuqarolar tomonidan ilgari surilgan 2 215 ta loyiha g‘olib deb topilganligi va ushbu loyihalarni amalga oshirish uchun 1,1 trln so‘m mablag‘ yo‘naltirilishi ma’lumot uchun qabul qilinsin.
 2. O‘zbekiston Respublikasi Oliy Majlisi Senati tomonidan g‘olib deb topilgan loyihalarning amalga oshirilishi yuzasidan har chorak yakunida Qoraqalpog‘iston Respublikasi Vazirlar Kengashi Raisi, viloyatlar, Toshkent shahar, tumanlar va shaharlar hokimlarining hisobotlari eshitib borilsin.
 3. Belgilansinki, Qoraqalpog‘iston Respublikasi Vazirlar Kengashi Raisi, viloyatlar, Toshkent shahar, tumanlar va shaharlar hokimlarining hisobotlarini eshitish O‘zbekiston Respublikasi Moliya vazirligi tomonidan “Tashabbusli budjet tadbirlari” ijrosi yuzasidan taqdim etiladigan tahliliy ma’lumotlar asosida amalga oshiriladi.
 4. O‘zbekiston Respublikasi Moliya vazirligi (T. Ishmetov):
 o‘n kun muddatda tashabbusli budjetlashtirish jarayoni bo‘yicha g‘olib deb topilgan loyihalar ijrosi ustidan doimiy nazorat olib borilishi uchun loyihalar ro‘yxati xalq deputatlari tuman, shahar Kengashlari kotibiyatlariga taqdim etilishini ta’minlasin;
 har chorak yakunida tashabbusli budjetlashtirish jarayoni natijalari bo‘yicha g‘olib deb topilgan loyihalarning amalga oshirilishi to‘g‘risida O‘zbekiston Respublikasi Oliy Majlisi Senatiga tahliliy ma’lumot kiritib borsin.
 5. Qoraqalpog‘iston Respublikasi Jo‘qorg‘i Kengesi, xalq deputatlari viloyatlar, tumanlar va shaharlar Kengashlariga:
 hududiy moliya organlari tomonidan taqdim etiladigan tashabbusli budjetlashtirish jarayoni bo‘yicha g‘olib deb topilgan loyihalar ro‘yxatini tegishli hududlar bo‘yicha deputatlarga taqsimlash;
 har chorak yakuni bo‘yicha jamoatchilik fikri asosida shakllantirilgan tadbirlarning o‘z vaqtida moliyalashtirilishi va amalga oshirilishini baholab borish;
 har chorakda Qoraqalpog‘iston Respublikasi budjeti, viloyatlar va Toshkent shahar mahalliy budjetlari, tumanlar va shaharlar budjetlarining tegishli davrdagi ijrosi to‘g‘risidagi hisobotlarni ko‘rib chiqishda tashabbusli budjetlashtirish jarayoni natijalariga alohida e’tibor qaratish;
 belgilangan muddatlarda bajarilmagan yoki bajarilishi kechiktirilayotgan tadbirlar bo‘yicha O‘zbekiston Respublikasi Oliy Majlisi Senatiga ma’lumot kiritib borish tavsiya etilsin.
 6. O‘zbekiston Respublikasi Oliy Majlisi Senatining Budjet va iqtisodiy islohotlar masalalari qo‘mitasi (E. Gadoyev) tashabbusli budjetlashtirish jarayoni natijalari bo‘yicha g‘olib deb topilgan loyihalarning o‘z vaqtida amalga oshirilishida jiddiy xato va kamchiliklarga yo‘l qo‘ygan hokimliklar to‘g‘risidagi tegishli ma’lumotlarni Oliy Majlis Senati Kengashiga taqdim etib borsin.
 7. Mazkur Qaror ijrosini nazorat qilish O‘zbekiston Respublikasi Oliy Majlisi Senatining Budjet va iqtisodiy islohotlar masalalari qo‘mitasi raisi E. Gadoyev zimmasiga yuklansin.
 8. Ushbu Qaror qabul qilingan kundan e’tiboran kuchga kiradi.